CELEX: 62021TN0121
Language: mt
Date: 2021-02-25 00:00:00
Title: Kawża T-121/21: Rikors ippreżentat fil-25 ta’ Frar 2021 – Suez vs Il-Kummissjoni

19.4.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/49
            
         
      Rikors ippreżentat fil-25 ta’ Frar 2021 – Suez vs Il-Kummissjoni
      (Kawża T-121/21)
      (2021/C 138/66)
      Lingwa tal-kawża: il-Franċiż
      
         Partijiet
      
      
         Rikorrenti: Suez (Pariġi, Franza) (rappreżentanti: O. Billard, I. Simic, Y. Trifounovitch, G. Fabre, G. Vatin, D. Théophile, G. Aubron u O. Chriqui, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata;
               
            
                  —
               
               
                  tikkundanna lill-Kummissjoni għall-ispejjeż kollha ta’ din l-istanza.
               
            
         Motivi u argumenti prinċipali
      
      Insostenn tar-rikors tagħha, kontra d-deċiżjoni, tal-Kummissjoni C (2020) 8969 finali tas-17 ta’ Diċembru 2020, li ċaħdet it-talba tagħha mmirata, minn naħa, biex Veolia Environnement SA tikser l-Artikolu 7(1) tar-Regolament (KE) Nru 139/2004 (1) billi akkwista sehem ta’ 29,9 % fil-kapital ta’ Suez mingħajr ma jkun kiseb l-awtorizzazzjoni minn qabel tal-Kummissjoni u, min-naħa l-oħra, l-adozzjoni ta’ miżuri proviżorji kontra dik il-kumpannija, skont l-Artikolu 8(5)(a) tal-istess regolament, ir-rikorrenti tinvoka żewġ motivi.
      
                  1.
               
               
                  L-ewwel motiv, ibbażat fuq nuqqas ta’ motivazzjoni skont l-Artikolu 296 TFUE. Ir-rikorrenti ssostni li l-Kummissjoni naqset milli tissodisfa r-rekwiżiti tal-Artikolu 296 TFUE billi adottat deċiżjoni li r-raġunament tagħha ma jippermetti la lilha u lanqas lill-Qorti Ġenerali li jifhmu r-raġunijiet li wassluha biex tikkunsidra li d-deroga awtomatika prevista fl-Artikolu 7 (2) tar-Regolament tal-KE dwar l-Għaqdiet kienet applikabbli. Ir-rikorrenti tallega wkoll li d-deċiżjoni kkontestata hija vvizzjata minn kontradizzjoni tal-motivi, fir-rigward tal-applikabbiltà tal-Artikolu 7(1) tar-Regolament KE dwar l-Għaqdiet għall-akkwist ta’ sehem ta’ 29,9 % tal-kapital tagħha. Fl-aħħar nett, ir-rikorrenti tikkunsidra li d-deċiżjoni kkontestata tbiegħdet, mingħajr raġunament suffiċjenti, mill-ġurisprudenza stabbilita tal-qorti tal-Unjoni dwar il-prinċipju ta’ interpretazzjoni stretta tal-eċċezzjoni għall-effett sospensiv previst fl-Artikolu 7(2) tar-Regolament tal-KE dwar l-Għaqdiet.
               
            
                  2.
               
               
                  It-tieni motiv, ibbażat fuq ksur tal-Artikolu 7(2) tar-Regolament tal-KE dwar l-Għaqdiet. Ir-rikorrenti tikkunsidra f’dan ir-rigward li l-Kummissjoni kisret din id-dispożizzjoni billi kkunsidrat, l-ewwel, li l-eċċezzjoni prevista minn dak it-test għandha tapplika għall-operazzjoni ta’ konċentrazzjoni waħda fl-assjem tagħha, prevista minn Veolia meta din l-eċċezzjoni kienet manifestament mingħajr għan u għalhekk ma kinitx applikabbli għal dik l-operazzjoni u, it-tieni, li l-operazzjonijiet legali kollha li jikkostitwixxu operazzjoni ta’ konċentrazzjoni waħda għandhom jaqgħu taħt l-istess sistema legali fir-rigward ta’ dan l-artikolu. Ir-rikorrenti tikkunsidra wkoll li l-applikazzjoni mill-Kummissjoni tal-eċċezzjoni prevista minn dik id-dispożizzjoni għal akkwist privat ta’ titoli magħmula minn bejjiegħ wieħed jikkostitwixxi ksur addizzjonali ta’ dak it-test. Fl-aħħar, ir-rikorrenti tikkritika lill-Kummissjoni talli kkunsidrat li Veolia kienet issodisfat il-kundizzjoni relatata man-notifika tal-operazzjoni tal-konċentrazzjoni mingħajr dewmien.
               
            
         (1)  Regolament tal-Kummissjoni (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (ĠU Edizzjoni Speċjali bil-Malti, Kapitolu 8,Vol. 3, p. 40).